b'\n_START_ARTICLE_\nMehmedalija \xc4\x90onlagi\xc4\x87\n_START_SECTION_\n\xc5\xbdivljenje in delo\n_START_PARAGRAPH_\nLeta 1956 je diplomiral na ljubljanski Fakulteti za elektrotehniko, kjer je 1971 tudi magistriral. Doktoriral je 1976 na zagreb\xc5\xa1ki elektrotehni\xc5\xa1ki fakulteti. Po diplomi se je ukvarjal z merilno regulacijsko tehniko v rafineriji nafte v Bosanskem Brodu in nato v tovarni celuloze v Banjaluki. Leta 1964 je postal predavatelj regulacijske tehnike na mariborski Vi\xc5\xa1ji tehni\xc5\xa1ki \xc5\xa1oli, od 1976 je bil tu izredni, od 1981 pa redni profesor Tehni\xc5\xa1ke fakultete v Mariboru. V letih 1977\xe2\x88\x921979 je bil dekan Vi\xc5\xa1je tehni\xc5\xa1ke \xc5\xa1ole in 1979-1983 rektor Univerze v Mariboru. Leta 1995 je postal dekan novoustanovljene Fakultete za elektrotehniko, ra\xc4\x8dunalni\xc5\xa1tvo in informatiko Univerze v Mariboru. \xc4\x90onlagi\xc4\x87 je bil med ustanovitelji jugoslovanskega zdru\xc5\xbeenja za regulacijo, merjenje in avtomatizacijo ter podpredsednik Jugoslovanskega komiteja za elektri\xc4\x8dne meritve. Objavil je ve\xc4\x8d raziskovalnih in strokovnih \xc4\x8dlankov iz merilne regulacijske tehnike in avtomatike. Je tudi avtor ve\xc4\x8d projektov s podro\xc4\x8dja procesne industrije taki doma kot tudi v tujini. Univerza v Mariboru ga je ob upokojitvi leta 1997 razglasila za zaslu\xc5\xbenega profesorja.'